text: Bonjour til kæmpe krydstogtsskib
  27 juni 2014 kl. 13.51
  1.400 krydstogtsturister, hovedsagligt franske, er i dag lagt til kaj i Esbjerg. Halvdelen af dem tager bussen videre til Ribe, mens andre tager til Billund.
  Der er rift om at få de store krydstogtsskibe til at lægge til kaj, da de har ry for at hive pengepungen frem. Og i dag lagde årets andet skib af slagsen så til i Esbjerg.
  Der er tale om det 208 meter lange krydstogtsskib MV Horizon, der på vejen fra Stockholm og hjem til Frankrig slår et smut omkring Sydvestjylland. Skibet er det største, der nogensinde har lagt til i Esbjerg Havn.
  Cirka halvdelen af de 1.400 turister har dog taget turen sydpå til Ribe. Her skal de blandt andet besøge Museet Ribes Vikinger og få guidede ture rundt i byen.
  Andre af gæsterne tager til Legoland i Billund.
  Fakta om MV Horizon:
  -Der er barer og cafeer på skibet
  -Der er også swimmingpool, tre jacuzzier og sauna.
  -Gæsterne kan holde formen ved lige i skibets fitnesscenter.
  -Udover de 1.400 gæster, er der cirka 450 besætningsmedlemmer.
  